Jesper Sørensen holder lige nu sommerferie med sin familie, men den står ikke kun på afslapning. Jesper har nemlig travlt med, sammen med en norsk kunstner kaldt Miss skOOm, at samle penge ind. Sammen vil de skaffe 200.000 kroner til et nyt progeria-træf i august 2017, der denne gang skal holdes i Oslo i Norge. Se indsamlingen her . Jesper Sørensen fra Poulstrup blev landskendt i tv-programmerne 'Drengen i den gamle krop' i 2008. I 2014 var han igen i centrum i tv-programmet ’Jespers store sommertræf’, hvor han dengang arrangerede et progeria-træf i Danmark. Jesper har som det eneste barn Danmark den sjældne genetiske sygdom progeria. Sygdommen gør, at hans krop ældes otte gange hurtigere end normalt. Til oktober fylder Jesper Sørensen 20 år, og er blandt Europas ældste progeria-patienter. - Jeg regner jo stærkt med at slå aldersrekorden, som er 32 år, siger Jesper Sørensen. Den gennemsnitlige levealder for progeria-ramte er 13 år.
19-årige Jesper Sørensen bruger sin sommerferie på at samle penge ind til et nyt træf for børn med sygdommen progeria.